**Lume, lume**

*Adrian Păunescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De la mine pân’ la tine

Numai fluturi şi albine,

De la tine pân’ la mine,

Numai rău şi nici un bine.

De la mine pân’ la ea,

Numai lanţ şi numai za,

Unde-i ea şi unde-s eu,

Numai piese de muzeu.

De la noi până la lume,

Numai fiare fără nume,

De la lume pân’ acasă,

Numai vreme friguroasă.

De la mine pân’ la ei,

Numai lupte şi scântei,

Ei acolo, eu aici,

Şi-ntre noi e-un fel de bici.

De la voi la oarecine,

Numai gusteri şi ruine,

Din neant la dumneavoastră,

Numai gratii la fereastră.

De la noi pâna la noi,

Numai ei, din doi în doi,

Invers, de la noi la noi,

Numai stare de război.

De la toate pân’ la toate,

Numai tu, singurătate,

Numai tu şi eu şi plânsu-mi,

De la eu până la însumi.